Hawn proċess ta' konfużjoni li qed jikber fis-soċjetà tagħna – wieħed li ma jistax jinstab tarf tiegħu, fejn kontinwament l-argumenti jinġiebu ta' taħt fuq. Dak li huwa sewwa jiġi attakkat bħala li m'huwiex ta' ġid, u dak li huwa żbaljat, imfaħħar u ttollerat. Qbadna triq li, flok qegħda trendi l-frott, qed tnibbet il-ħsara. Diversi fil-pajjiż jitkellmu u jiddikjaraw li, minflok qed insegwu l-ordni, qegħdin nippersistu fid-diżordni permanenti. Dak li soltu jkun temporanju, li kif għallmu l-Griegi mill-kaos jiġi wara l-ordni, m'huwiex qiegħed iseħħ. Qegħdin nippersistu f'koma kaotika. Taħwid li qed iġib tgerfix ieħor u m'aħniex nifhmu kemm dan qiegħed jinfirex f'kull parti tas-soċjetà tagħna. Promotur tad-diżordni Ħadd m'huwa jippretendi li għandu jkollna soċjetà li kollox ikun taħt il-kontroll assolut tal-Istat. Biss, ħafna jippretendu li l-Istat għandu jassigura li jkun hemm: l-ewwel, tqassim ġust tal-ġid komuni, u t-tieni, li ma jkunx hemm diżugwaljanzi. Dawn huma regolit a' ordni li min irid iwettaq is-sewwa fis-soċjetà għandu jsegwi. Min imexxina f'dan il-poplu nippretendu li għandu jieħu ħsieb li l-klassijiet kollha, b'mod speċjali min huwa minn taħt, jimxi 'l quddiem. Isegwi proċess ta' ġustizzja u distribuzzjoni ugwali, mhux il-kontra. Imma llum fil-konfużjoni li għandna qed naraw minflok li l-Gvern, li jrid ikun difensur tal-ordni, huwa minflok il-promotur tad-diżordni. Diżugwaljanza multiplikata Mill-istess id, mill-istess moħħ, mill-istess proċess għandna numru ta' persuni magħżula, privileġġjati, tal-qalba nett li qed jingħataw, b'deċiżjoni tal-Istat u mhux tas-suq, kuntratti ta' xogħol qawwija. Mentri oħrajn, biex ma jibqgħux jidhru fuq ir-reġistru tal-impjieg, qed jingħataw salarji medjokri. Biex ma jkunx hemm min iqajjem il-punt li hawn persuni bla mpjieg adegwat, tneħħew mill-figuri tal-istatistika bħallikieku qegħdin issa jdaħħlu l-'living wage'. Fid-diżordni ta' ideat u prijoritajiet għandek, b'deċiżjoni tal-Gvern preżenti, ħaddiema fl-iskema li qed jitħallsu daqs wieħed u għoxrin (€21)ewro kuljum, mentri għandek il-magħżula tal-kuntratti li qed jiġbru mitejn u disgħin ewro (€290). Differenza ta' diżugwaljanza multiplikata għal erbatax-il darba. Suq tal-kera Il-kaos jitwieled aktar mill-ħsieb assenti jew diżordinat għax ħaġa ġġib oħra. Flok għandna Gvern li huwa difensur, u fl-istess ħin protettur kontra l-iżbalji u l-inugwaljanzi li jitwieldu mis-suq, għandna minflok wieħed li qiegħed isir parti mill-konfużjoni li s-suq jaf jipproduċi. Dan huwa iktar evidenti fil-kirjiet tal-proprjetajiet privati. Is-suq qiegħed jistabbilixxi u jippretendi ħlas ferm ikbar ta' kera fix-xahar. Wieħed jifhem aktar għax għandna domanda qawwija għall-kirjiet għal raġunijiet varji. B'mod partikolari: l-ewwel, bil-preżenza ta' 35,500 persuna li m'humiex ċittadini ta' dawn il-gżejjer li ngħataw il-permess li jaħdmu hawn; u t-tieni, bl-effetti tal-programm tal-bejgħ taċ-ċittadinanza Maltija. Ma' dawn, fi proċess il-kontra l-Gvern, flok intervjena biex jifhem x'qed jiġri daħħal numru ta' miżuri fiskali li huma wkoll, fil-kejl varju, is-sidien għaddew f'żidiet akbar fil-kirjiet. Biża' u inċertezza Anke fejn tidħol il-forza tal-ordni pubbliku, il-pajjiż qiegħed iħoss proċess ikbar ta' diżordni dieħel. Wieħed li, bl-eventi kostanti li qed naraw, qed ikabbar il-biża u l-inċertezza. Il-kriminalità, l-illegalità f'ebda soċjetà ma wieħed jista' jiddikjara li hija assenti. Imma huwa dejjem imperattiv li l-gvern tal-ġurnata jassigura li din tonqos, tiġi kkontrollata u l-ħatja jinstabu u jitressqu l-qorti. Il-poplu qed jara li t-tqegħid ta' bombi f'karozzi ta' persuni varji ma naqsux, anzi żdiedu. Issa, terġa', is-sitwazzjoni ħadet id-direzzjoni aktar perikoluża li l-bombi jieħdu fost in-nies innoċenti li m'għandhom x'jaqsmu xejn. Dan id-diżordni jitlob, minn kull gvern, attenzjoni u kontroll. Diżordni diżorganizzat Dan huwa dmir kostanti, wieħed regolari li jrid isir mill-pajjiż. Biss, hawn ukoll ma tantx kien hemm xi għajnuna partikolari lejn dak li l-forza tal-ordni għandha tistenna mill-Istat. Id-deċiżjonijiet li ttieħdu minn dan il-Gvern fil-bidu tal-leġislatura f'dan is-settur speċjali issa qed naraw l-effett tagħhom. Ilkoll nafu kif persuni li kellhom esperjenza ta' snin ta' ħidma jiddefendu 'l-Istat u liċ-ċittadini fil-kastell ta' daru, tneħħew. Wara Marzu 2013 beda proċess fejn dik l-informazzjoni, dak l-għarfien istituzzjonali ġew imwarrba sistematikament u kompletament. Dak li kien ilu snin jinbena b'diffikultajiet kbar, b'sagrifiċċju w sogru personali tkisser f'perjodu qasir, qisu ma ġara xejn. Flok ittieħdu deċiżjonijiet li jissudaw l-ordni rajna diversi lejn id-diżordni diżorganizzat. Lejn katarsi Forsi qegħdin, jew sejrin, lejn dik il-pożizzjoni li l-psikanaliżi ssejjaħ 'katarsi'. F'dak l-istat li wieħed jidħol wara li jerġa' jġib quddiem għajnejh il-ġrajjiet li għadda minnhom. Inkella qegħdin, minflok, nibdew naċċettaw li seħħ proċess invers li bih wassal mhux biex titrażżan is-sikrana, imma biex tikber u minflok rajna li nżorbot ix-xitla t-tajba. F'kull soċjetà, f'kull żmien, hemm il-kunflitt kontinwu bejn il-ġust u l-inġust, is-sewwa u dak li m'huwiex, l-ordni u l-kaos. Biss, dmirna fl-istituzzjonijiet demokratiċi ta' dan il-pajjiż huwa li nkunu favur il-ġustizzja, is-sewwa u l-ordni, u li ma nsirux parti, b'xi mod, mill-kontra. Ta' bnedmin li aħna nistgħu, fl-intenzjonijiet tajba tagħna, insibu ruħna fuq in-naħa żbaljata. Però, dan għandu jixprunana biex nimxu lura u nikkuntrastaw dak li ma jagħmilx ġid. Sfortunatament il-pajjiż qiegħed fuq din it-trid tad-diżordni u, iktar minn hekk, ma hemmx reazzjonijiet għaliha; anzi dħalna f'forma ta' koma politika. Qbadna toroq li, anke fil-pedamenti sodi u kostanti tagħna, qed jieħdu daqqiet kbar. L-onestà u l-integrità fil-komportament politiku marru lejn it-triq tad-diżordni. Proprju għax pajjiżna qed isib ruħu f'tant każijiet li jippuntaw lejn il-korruzzjoni. Li qegħdin nisimgħu l-ħin kollu bi preferenzi, nepotiżmi, bażużliżmu u klijenteliżmu. Li nsibu ruħna fuq ilsien oħrajn proprju minħabba dak li għaddej. Wasalna fil-punt fejn, kif qed jingħad iktar mill-poplu, għalxejn issejjaħlu 'l-Gvern biex jaġixxi. Ħadd minnu ma jidher li qed jirreaġixxi proprju għax wasalna fi stat permanenti ta' kaos.
Il-Kaos Persistenti